行路難
作者：盧照鄰
朝代：唐

paragraphs: 君不見長安城北渭橋邊，枯木橫槎臥古田。
昔日含紅復含紫，常時留霧亦留煙。
春景春風花似雪，香車玉轝恆闐咽。
若箇遊人不競攀，若箇娼家不來折。
娼家寶袜蛟龍帔，公子銀鞍千萬騎。
黃鶯一一向花嬌，青鳥雙雙將子戲。
千尺長條百尺枝，月桂星榆相蔽虧。
珊瑚葉上鴛鴦鳥，鳳皇巢裏雛鵷兒。
巢傾枝折鳳歸去，條枯葉落任風吹。
一朝零落無人問，萬古摧殘君詎知。
人生貴賤無終始，倏忽須臾難久恃。
誰家能駐西山日，誰家能堰東流水。
漢家陵樹滿秦川，行來行去盡哀憐。
自昔公卿二千石，咸擬榮華一萬年。
不見朱脣將白貌，唯聞素棘與黃泉。
金貂有時換美酒，玉麈但搖莫計錢。
寄言坐客神仙署，一生一死交情處。
蒼龍闕下君不來，白鶴山前我應去。
雲間海上邈難期，赤心會合在何時。
但願堯年一百萬，長作巢由也不辭。